**Tampereen Ilves** pelasi **kaudella 1952–53** jääkiekon SM-sarjassa. Joukkue sijoittui kuuden joukkueen runkosarjalohkossaan kolmanneksi, eikä selviytynyt jatkopeleihin. Näin kokonaissijoitus jäi määrittelemättömäksi, mutta voidaan todeta Ilveksen saaneen sarjassa kuudenneksi eniten pisteitä.

Kaudelle 1952–1953 SM-sarja laajennettiin siihen mennessä suurimmaksi, 12 joukkueeseen. Näin edellisvuotisista joukkueista yksikään ei pudonnut, mutta mukaan nousivat takaisin TPV ja TPS. Olympiavuoden tynkäkauden jälkeen pelattiin myös jälleen kaksinkertainen sarja ja niin runkosarjan ottelumäärä nousi kymmeneen joukkuetta kohti. Ilves pelasi vakiintuneeseen tapaan Koulukadun kentällä.

Risto Lindroos oli vetäytynyt Ilveksen valmennustehtävistä edellisen kauden jälkeen ja Aarne Honkavaaran oli tarkoitus toimia joukkueen pelaaja-valmentajana ja kapteenina. Honkavaara loukkaantui kuitenkin pahoin maaottelussa Puolaa vastaan ennen SM-sarjan alkua, ja niin Lindroos palasi takaisin valmentajaksi ja kapteeniksi nimettiin Jukka Wuolio.

Honkavaaran lisäksi joukkue koki muitakin menetyksiä. Yrjö Hakala siirtyi HPK:hon ja Osmo Huhti lopetti peliuransa. Ilves menetti näin edelliskauden kolme parasta pistemiestään, joskin peliuransa keväällä 1951 jo lopettanut Kalle Havulinna palasi kentille korvaamaan Honkavaaraa. Puolustaja Ossi Kauppi vaihtoi paikalliskilpailija TBK:n riveihin. Myöskään kokenut Lotfi Nasib ei pelannut tällä kaudella.

Aukot paikattiin pääosin omista junioreista, tosin Lennart Jaala siirtyi Ilvekseen Lukosta. Joukkueessa kauden mittaan esiintyneistä 15 kenttäpelaajasta yhdeksän oli alle 20-vuotiaita, joskin neljä heistä pelasi kaudella vain yhden ottelun.

Honkavaaran poissa ollessa Ilveksen ja SM-sarjan pistepörssien kärkeen nousivat uudet miehet. Ilveksestä paras oli kokenut, jo yhdeksännen kautensa pelannut Eero Saari, joka teki 10 pelissä kahdeksan maalia ja antoi neljä syöttöä.

Runkosarja
----------


| Seura | O | V | T | H | TM | PM | P |
| --- | --- | --- | --- | --- | --- | --- | --- |
| Lohko A |
| Tarmo | 10 | 9 | 1 | 0 | 67 | 19 | 19 |
| HIFK | 10 | 8 | 1 | 1 | 56 | 33 | 17 |
| Ilves | 10 | 4 | 2 | 4 | 35 | 38 | 10 |
| K-Kissat | 10 | 4 | 1 | 5 | 28 | 30 | 9 |
| Lukko | 10 | 2 | 0 | 8 | 29 | 71 | 4 |
| Pyrkivä | 10 | 0 | 1 | 8 | 23 | 71 | 1 |
| Lohko B |
| TBK | 10 | 7 | 2 | 1 | 52 | 23 | 16 |
| TPS | 10 | 7 | 0 | 3 | 38 | 14 | 14 |
| HPK | 10 | 6 | 0 | 4 | 44 | 32 | 12 |
| HJK | 10 | 4 | 1 | 5 | 30 | 27 | 9 |
| TPV | 10 | 3 | 1 | 6 | 30 | 41 | 7 |
| KIF | 10 | 1 | 0 | 9 | 30 | 78 | 2 |

| Ilves runkosarjassa |
| --- |
| 6.1. | Ilves–HIFK | 4–5 |
| 22.1. | Pyrkivä–Ilves | 3–3 |
| 25.1. | Ilves–Lukko | 6–1 |
| 27.1. | Tarmo–Ilves | 5–0 |
| 30.1. | K-Kissat–Ilves | 2–3 |
| 5.2. | HIFK–Ilves | 5–2 |
| 8.2. | Ilves–Pyrkivä | 11–2 |
| 10.2. | Lukko–Ilves | 4–5 |
| 17.2.(?) | Ilves–K-kissat | 1–1 |
| 24.2. | Ilves–Tarmo | 0–10 |

Kolme aikaisempaa kautta SM-sarjaa hallinnut Ilves oli kaudella 1952–53 uuden tilanteen edessä. Jo ensimmäisessä ottelussa HIFK aiheutti Ilvekselle ensimmäisen tappion sitten tammikuun 1949. Kausi sujui vuorotellen voittojen ja tappioiden merkeissä. Heikkoa Turun Pyrkivää vastaan Ilves sai vaisun 3–3 tasapelin jälkeen toisella yrittämällä muistella vanhoja hyviä aikoja numeroin 11–2, mutta toisaalta Ilveksen kaksi vuotta aiemmin loppuotteluissa kaatama Hämeenlinnan Tarmo voitti molemmat joukkueiden kohtaamiset yhteismaalein 15–0.

Ilves jäi ensimmäistä kertaa 19 vuoteen mitaleitta. Voiton sarjassa vei lopulta TBK, joka kukisti loppuotteluissa Tarmon.

Joukkue
-------

|  |
| --- |
| Maalivahdit |
| Pelaaja | Syntynyt | O | PO | M | S | P | RM |
| Pekka Myllylä | 07.07.1932 Tampere Suomi | 9 | 9 | 0 | 0 | 0 | 0 |
| Ville Jänne | 01.01.1936 Tampere Suomi | 6 | 1 | 0 | 0 | 0 | 0 |
| Kalevi Lieke | 30.12.1936 Riihimäki Suomi | 2 | 0 | 0 | 0 | 0 | 0 |
| Juhani Linkosuo | 22.06.1923 Helsinki Suomi | 1 | 0 | 0 | 0 | 0 | 0 |
| Kenttäpelaajat |

| Pelaaja | Syntynyt | PP | O | M | S | P | RM |
| --- | --- | --- | --- | --- | --- | --- | --- |
| Pentti Isotalo | 17.03.1927 Tampere Suomi | p | 9 | 0 | 0 | 0 | 0 |
| Erkki Koiso | 13.04.1934 Tampere Suomi | p | 8 | 2 | 0 | 2 | 8 |
| Jukka Wuolio | 05.03.1927 Tampere Suomi | p | 10 | 0 | 1 | 1 | 4 |
| Räshid Hakimsan | 05.04.1934 Tampere Suomi | h | 10 | 6 | 5 | 11 | 6 |
| Kalle Havulinna | 27.09.1924 Tampere Suomi | h | 8 | 3 | 5 | 8 | 0 |
| Lennart Jaala | 03.02.1930 Viipuri Suomi | h | 10 | 7 | 1 | 8 | 0 |
| Aarne Keidasto | 08.04.1934 Tampere Suomi | h | 1 | 0 | 0 | 0 | 0 |
| Kauko Mäkinen | 20.07.1927 Tampere Suomi | h | 9 | 2 | 0 | 2 | 4 |
| Reino Mäkinen | 03.02.1932 Tampere Suomi | h | 6 | 0 | 1 | 1 | 2 |
| Reino Parviainen | 26.03.1936 Savonlinna Suomi | h | 1 | 0 | 0 | 0 | 0 |
| Juhani Ruusunen | 06.06.1934 Tampere Suomi | h | 1 | 0 | 0 | 0 | 0 |
| Juhani Räsänen | 29.07.1934 Tampere Suomi | h | 1 | 0 | 0 | 0 | 0 |
| Mönäyvär Saadetdin | 15.07.1934 Tampere Suomi | h | 9 | 1 | 0 | 1 | 6 |
| Eero Saari | 18.09.1928 Tampere Suomi | h | 10 | 8 | 4 | 8 |
| Heikki J. Salminen | 25.08.1933 Tampere Suomi | h | 10 | 4 | 2 | 6 | 2 |

A-nuoret
--------

Ilveksen A-nuoret voittivat vuonna 1953 edellisen kauden tapaan Suomen mestaruuden.

Lähteet
-------

* Ilves.com: Kausi 1952–53 (Arkistoitu – Internet Archive)
* Ilves.com: Kapteenit (Arkistoitu – Internet Archive)
* Ilves.com: Valmentajat kautta aikojen (Arkistoitu – Internet Archive)

### Viitteet

1. ↑  Lukko kaudella 1951–52 (pdf) *Lukkomania.com*.  9.6.2007.  Arkistoitu 10.10.2007. Viitattu 31.7.2008.
2. ↑  Mitalistit *Finhockey.fi*. Suomen Jääkiekkoliitto.  Arkistoitu 26.2.2008. Viitattu 31.7.2008.